Rijeka, 28. listopada 2019. godine

**OBJAVA ZA MEDIJE**

**U SKLOPU PROJEKTA ‘JESTIVI GRAD GORNJA VEŽICA’ ZAZELENIO PLATO ISPRED ROBNE KUĆE**

U sklopu projekta **Jestivi grad Gornja Vežica** kojeg provodi **Grupa solidarne razmjene Rijeka – istok**, a koji se održava uz potporu sudioničkog programa **Zeleni val Rijeke 2020 – Europske prijestolnice kulture**, ovog se vikenda zazelenio **plato ispred Robne kuće Gornja Vežica**.

“Željeli smo plato učiniti još ugodnijim mjestom za druženje, budući da ono već jest mjesto okupljanja i druženja susjeda iz okolnih zgrada”, objasnila je **Lena Povrženić** ispred Grupe solidarne razmjene Rijeka – istok koja ovaj plato i inače koristi budući da tu organiziraju eko sajam Eko – Vežica.

“Projekt smo započeli još u lipnju ove godine kada smo izradili murale i oslikali žardinjere u koje smo sada posadili razno bilje. Ideja je bila u tim žardinjerama posaditi tri različita vrta – šumski vrt, vrt s aromatičnim biljem i ukrasni vrt. Na okolnoj zelenoj površini posadili smo razne voćke i lješnjake i vjerujem da ćemo svi zajedno i uživati u svim tim plodovima u budućnosti. Ono što mi je posebno drago je što se stvarno okupio veliki broj ljudi, posebno onih s Gornje Vežice i što je svatko dao neki svoj doprinos. A pritom smo se lijepo i družili i napravili nešto zajedničkim snagama”, rekla je Povrženić.

**Primarni cilj projekta** Jestivi grad Gornja Vežica je **ozelenjavanje gradskih površina**, ali i pretvaranje platoa ispred Robne kuće u mjesto druženja i sastajanja lokalnog stanovništva, mjesto na kojem građani zajedno brinu o svim posađenim povrtnicama, voćkama, cvjetnim gredicama i ukrasnom bilju koje naravno po potrebi oni sami mogu i koristiti.

Već nekoliko godina na tom platou organizira se i eko tržnica Eko Vežica na kojoj se od hrvatskih OPG-ova s ekološkim certifikatom mogu kupiti kvalitetni domaći proizvodi.

Članovi Grupe solidarne razmjene Rijeka – istok uređenje platoa organizirali su u suradnji s **Mjesnim odborom Gornja Vežica** i **Osnovnom školom Gornja Vežica** u čijem školskom dvorištu se nalazi permakulturni školski vrt.

**Cilj programa Zelenog vala Rijeke 2020** je aktivno uključivanje građana u ozelenjavanju gradskih veduta, poboljšanje mikroklime, održivosti i bioraznolikosti te razvoj ekološke svijesti, kroz edukativne programe i akcije u javnom gradskom prostoru.

Unaprijed zahvaljujem na objavi i srdačno vas pozdravljam.

**Rijeka 2020**

Odnosi s medijima - Nela Simić

[nela.simic@rijeka2020.eu](mailto:nela.simic@rijeka2020.eu), M. 092 188 4118